[Foto’s] Die kleinste Shakespeare ooitShakespeare in die oog van ‘n naald (Kunstenaar: Willard Wigan) ŉ Kunstenaar wat bekend is vir sy mikroskopiese kuns, het ŉ beeld van William Shakespeare geskep wat in die oog van ŉ naald kan pas. Willard Wigan het dié klein skepping, “To See or Not to See”, ontwerp om die 400ste herdenking van dié skrywer se afsterwe te vier. Die beeldjie is kleiner as ŉ punt in ŉ koerant en slegs sigbaar deur ŉ mikroskoop. Hy het vier weke lank aan die beeldjie gewerk. Die kunswerk word tans ten toon gestel by die Light House Media Centre in Wolverhampton in Engeland. Wigan het gesê hy het as vyfjarige begin belangstel in mikroskopiese kuns toe hy huise vir miere begin bou het, omdat hy gedink het hulle het ŉ plek nodig om te bly. Hy het ook al ŉ miniatuurweergawe van die atleet Usain Bolt en die karakters Pinocchio en Aspoestertjie geskep. Hy het ook al ŉ gaatjie in ŉ baardstoppel geboor en ŉ goue fietsie daarin geskep. Wigan verduidelik in ŉ onderhoud met die BBC dat hy sy hartklop moet monitor wanneer hy aan sy kunswerke werk en dat hy hoofsaaklik in die aand werk, om die vibrasie van die verkeer te vermy. Altesaam 30 mikroskopiese stukke, insluitend “Noddy Holder in a Needle”, sal tydens die BBC Shakespeare Festival te sien wees. Klik hier om nog video’s van Wigan te sien.